**"Por una cabeza"** on populaarne tangolaul, mille kirjutasid 1935. aastal Carlos Gardel (muusika) ja Alfredo Le Pera (sõnad) filmile "Tango Bar". Filmi stsenaariumi kirjutas Le Pera ja peaosa mängis Gardel.

Ehkki autorid lõid laulu New Yorgis, olid nad mõlemad ladinaameeriklased: ajakirjanik ja kirjanik Alfredo Le Pera sündis Brasiilias Itaalia immigrantide järeltulijana, kuid veetis suurema osa elust Argentinas, nagu ka Prantsusmaal Toulouse'is sündinud Carlos Gardel – helilooja, näitleja ja laulja, keda tuntakse eelkõige tema kirjutatud ja lauldud Argentina tangode järgi. Autorite, muusikastiili ja hispaaniakeelsete sõnade tõttu peetakse "Por una cabezat" sünnikohale vaatamata Argentina muusikasse kuuluvaks.

Laulu pealkiri "Por una cabeza" tähendab tõlkes "peajagu" ning viitab hobusele, kes kaotab võiduajamise napilt, olles konkurendist vaid pea võrra taga. Laulus võrdleb mängur oma kiindumust võiduajamistesse oma kiindumusega naistesse.

Pala B-osa algusfraasi on võib-olla mõjutanud Mozarti "Rondo viiulile ja orkestrile C-duuris" (K 373).

Algselt kirjutati "Por una cabeza" A-duuris. Hiljem arranžeeriti see viiulile ja klaverile ning seda mängitakse vahel A-duuris, vahel G-duuris.

Le Pera ja Gardel said surma 24. juunil 1935 lennuõnnetuses, mis toimus Colombias Medellínis. Seetõttu on "Por una cabeza" praeguseks üks vähestest avalikus omandis klassikalistest tangodest. Film "Tango Bar" esilinastus New Yorgis vähem kui kahe nädala pärast, 5. juulil 1935.

"Por una cabeza" on leidnud korduvalt kasutamist filmides. Üks tuntumaid tangostseene selle saatel on filmis "Naise lõhn" ("The Scent of a Woman", 1992), kus tantsivad peaosa mängiv Al Pacino ja Gabrielle Anwar. Filmi "True Lies" (1994) alguses tantsivad "Por una cabeza" saatel Arnold Schwarzenegger ja Tia Carrera, lõpukaadreis Schwarzenegger ja Jamie Lee Curtis. Pala esineb ka filmides "All Kings Men" (2006), "Titanic" (1997), "Schindleri nimekiri" (1993) ja "Delicatessen" (1991).

Riigivisiidi ajal Argentinasse tantsisid "Por una cabeza" saatel 23. märtsil 2016 Buenos Aireses USA president Barack Obama ja tema abikaasa Michelle Obama, kelle partneriteks olid vastavalt Mora Godoy ja José Lugones.

Viited
------

1. ↑  Tango Bar (1935), IMDB (vaadatud 05.08.2017)
2. ↑  Võrdlus: "Por una cabeza" ja Mozarti "Rondo" Whosampled.com (vaadatud 05.08.2017)
3. ↑  Carlos Gardel plagio a Mozart? - Por una cabeza Taringa!, 26.05.2016 (vaadatud 05.08.2017)
4. ↑  ""Por una Cabeza" - W.A. Mozart" (vaadatud 05.08.2017)
5. ↑  YouTube, *Carlos Gardel and Alfredo Le Pera - « Por una Cabeza » (in A major)* (vaadatud 05.08.2017)
6. ↑  Wikisource, *Scores of « Por una Cabeza » (in A major)* (vaadatud 05.08.2017)
7. ↑  YouTube, *Miguel Gragera - « Por Una Cabeza » (in A major)* (vaadatud 05.08.2017)
8. ↑  YouTube, *Carlos Gardel - « Por una cabeza » with score (in G major)* (vaadatud 05.08.2017)
9. ↑  YouTube, *« Por Una Cabeza » in True Lies (in G major)* (vaadatud 05.08.2017)
10. ↑  Clavell, M. (1996), Biografía. Rmt: *Los Mejores Tangos de Carlos Gardel*. Alfred Publ. Van Nuys, California.
11. ↑  Watch President Obama dance the tango AOL.com, 24.03.2016 (vaadatud 05.08.2017)
12. ↑  Vincent, Isabel; Fredericks, Bob. "Meet Obama's sexy tango partner". *New York Post*. Vaadatud 6.08.2017.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Por una cabeza** |

|  |  |
| --- | --- |
|  | Vikitekstides on artikliga seotud alliktekste: **Por una Cabeza** |

|  |  |
| --- | --- |
|  | Vikitekstides on artikliga seotud alliktekste: **Por una Cabeza** |

* "Por una cabeza": sõnad, muusika, noodid, variandid, Todotango
* Laulu algtekst ja inglise tõlge, Planet Tango
* "Por una cabeza", Petrucci Music Library
* "Por una cabeza" Itzhak Perlmani esituses Youtube, 04.06.2008